勞農安德鎮古剎過句德華園二首  其二
作者：程公許
朝代：宋

paragraphs: 招提款松竹，古碣閲楷籀。
惠然二友佳，共此一巵釂。
扶携涉幽園，邂逅展遐眺。
海棠飲未酣，芳檻破微笑。
何如老桂叢，傲睨幾年少。
清言愜襟期，轉首俄夕照。
箯輿度杳靄，石梁穿窈窕。
留連得奇賞，傲朗可無誚。
聊憑一餉歡，緩我憂心悄。
明知古難挽，嫌與俗同調。
民勞儻得醫，氣脈猶可壽。